
25 aprilie 2006
R A P O R T

asupra proiectului de Lege privind unele măsuri de protecţie socială a personalului disponibilizat din cadrul Regiei Naţionale a Pădurilor – Romsilva, prin concedieri colective, ca urmare a restituirii pădurilor către foştii proprietari
1. În conformitate cu prevederile art.95 şi 115 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură de urgenţă, în vederea examinării şi întocmirii raportului, cu proiectul de Lege privind unele măsuri de protecţie socială a personalului disponibilizat din cadrul Regiei Naţionale a Pădurilor – Romsilva, prin concedieri colective, ca urmare a restituirii pădurilor către foştii proprietari, trimis cu adresa nr. PL.X 190 din 22 martie 2006
La întocmirea prezentului raport Comisia a avut în vedere avizele:

· Consiliului Legislativ (nr.1869/22.12.2005 - favorabil)

· Consiliului Economic şi Social (nr.13/04.01.2006 - favorabil)
· Comisiei pentru buget, finanţe şi bănci (nr.168/30.03.2006 - favorabil)
· Comisiei juridice, de disciplină şi imunităţi (nr.31/322/04.04.2006 - favorabil)
· Comisiei pentru agricultură, silvicultură, industrie alimentară şi servicii specifice (nr.24/194/04.04.2006 - favorabil)
Proiectul de lege are ca obiect de reglementare adoptarea unor măsuri de protecţie socială a personalului din cadrul Regiei Naţionale a Pădurilor – Romsilva disponibilizat în baza unui proces de restructurare ce se va declanşa ca urmare a diminuării treptate a fondului forestier proprietate publică a statului, administrat de Regia Naţională a Pădurilor – Romsilva.
Comisia propune Plenului Camerei Deputaţilor aprobarea proiectului de lege întrucât, prin aplicarea prevederilor Legii nr.247/2005 privind reforma în domeniile proprietăţii şi justiţiei, precum şi unele măsuri adiacente, cu modificările şi completările ulterioare, restituirea integrală a pădurilor către foştii proprietari este un proces al cărui început este imediat. O dată cu începerea acestui proces se declanşează şi acţiunea de disponibilizare a 7048 de salariaţi ca urmare a diminuării treptate a fondului forestier proprietate publică a statului, administrat de Regia Naţională a Pădurilor – Romsilva. Ţinând cont de faptul că veniturile Regiei Naţionale a Pădurilor – Romsilva se reduc proporţional cu suprafaţa retrocedată, este necesară instituirea unor măsuri de protecţie socială a personalului disponibilizat.
2. Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbaterea proiectului a participat din partea Guvernului, în conformitate cu prevederile art.55 din Regulamentul Camerei Deputaţilor, republicat, d-l Vasile Lupu – Secretar de Stat, Ministerul Agriculturii, Pădurilor şi Dezvoltării Rurale.
4. La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
5. Proiectul de lege a fost adoptat de Senat în şedinţa din 16 martie 2006.
6. Potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, Camera Deputaţilor este Cameră decizională.


În urma dezbaterii în şedinţa din 11 aprilie 2006, Comisia propune admiterea cu modificări a proiectului de lege.

I. Amendamente admise

În urma dezbaterilor, Comisia propune adoptarea proiectului de lege cu următoarele amendamente:
	Nr. crt.
	Text iniţial
(text Senat)
	Text propus de Comisie

(autorul amendamentului)
	Motivarea

amendamentelor propuse


	0
	1
	2
	3

	1
	Titlul Legii

Lege privind unele măsuri de protecţie socială a personalului disponibilizat din cadrul Regiei Naţionale a Pădurilor – Romsilva, prin concedieri colective, ca urmare a restituirii pădurilor către foştii proprietari


	Nemodificat 
	

	2
	Art.1. - (1) Salariaţii disponibilizaţi prin concediere colectivă din  cadrul Regiei Naţionale a Pădurilor – Romsilva, beneficiază de măsurile de protecţie socială prevăzute în prezenta lege, în baza unui program de restructurare aprobat de autoritatea competentă, respectiv Ministerul Agriculturii, Pădurilor şi Dezvoltării Rurale, în etape, până la data de 31 decembrie 2007.

(2) Data efectivă a concedierii este data retrocedării terenurilor forestiere sau, după caz, data formării structurilor proprii de administrare sau a încheierii contractelor de administrare şi pază cu un ocol silvic, dar nu mai mult de 180 zile de la data punerii în posesie, conform art.35 din Legea nr.1/2000 pentru reconstituirea dreptului de proprietate asupra terenurilor agricole şi celor forestiere, solicitate potrivit prevederilor Legii fondului funciar nr.18/1991, cu modificările şi completările ulterioare.

(3) Numărul de salariaţi disponibilizaţi prin concediere colectivă, conform prezentei legi, este de 7048. 

(4) Modificarea termenului prevăzut la alin.(1) şi a numărului de salariaţi disponibilizaţi prevăzut la alin.(3) se stabileşte prin hotărâre a Guvernului.

	Nemodificat 
	

	3
	Art.2, alin.(1), litera a)

Art.2. – (1) Persoanele disponibilizate prin concedieri colective de la Regia Naţională a Pădurilor – Romsilva, prevăzute la art. 1,  ca urmare a predării treptate a pădurilor către proprietari, beneficiază de următoarele drepturi:

a) la momentul disponibilizării, respectiv desfacerii contractului individual de muncă, de o sumă egală cu de două ori salariul mediu net pe economie  din luna ianuarie a anului în care se fac disponibilizările, comunicat de Institutul Naţional de Statistică;


	Nemodificat 

Lit.a) nemodificată.
	

	4
	Art.2, alin.(1) litera b)

b) indemnizaţia de şomaj, stabilită potrivit reglementărilor legale în vigoare, precum şi un venit lunar de completare. Venitul lunar de completare este egal cu diferenţa dintre salariul individual mediu net pe ultimele 3 luni înainte de disponibilizare, stabilit pe baza clauzelor din contractul individual de muncă, dar nu mai mare decât salariul mediu net pe economie din luna ianuarie a anului în care se fac disponibilizările, comunicat de Institutul Naţional de Statistică.


	 „b) indemnizaţia de şomaj, stabilită potrivit reglementărilor legale în vigoare, precum şi un venit lunar de completare. Venitul lunar de completare este egal cu diferenţa dintre salariul individual mediu net pe ultimele 3 luni înainte de disponibilizare, stabilit pe baza clauzelor din contractul individual de muncă, dar nu mai mare decât salariul mediu net pe economie din luna ianuarie a anului în care se fac disponibilizările, comunicat de Institutul Naţional de Statistică şi nivelul indemnizaţiei de şomaj.”

Autor: d-l deputat Stelian Duţu


	Pentru completarea textului şi corectitudinea exprimării, întrucât se face referire la o diferenţă dintre două elemente:  salariul individual (mediu net pe 3 luni) şi indemnizaţia de şomaj. Or, din text a fost omis al doilea element.



	5
	Art.2, alineatele (2) – (9)

(2) Venitul de completare se acordă lunar de la data stabilirii indemnizaţiei de şomaj, după cum urmează:

a) pe o perioadă de 12 luni, pentru personalul disponibilizat, cu vechime în muncă de până la 12 ani;

b) pe o perioadă de 16 luni, pentru personalul disponibilizat, cu vechime în muncă cuprinsă între 12 şi 16 ani;

c) pe o perioadă de 20 luni, pentru personalul disponibilizat, cu vechime în muncă cuprinsă între 16 şi 20 de ani;

d)  pe o perioadă de 24 luni, pentru personalul disponibilizat, cu vechime în muncă de peste 20 de ani.

(3) Nu beneficiază de venit de completare persoanele care nu îndeplinesc condiţiile prevăzute de lege pentru stabilirea indemnizaţiei de şomaj.

(4) Venitul lunar de completare acordat personalului disponibilizat, după expirarea perioadei de acordare a indemnizaţiei de şomaj şi până la încheierea perioadei prevăzute la alin.(2), este egal cu salariul individual mediu net pe ultimele 3 luni înainte de disponibilizare, stabilit pe baza clauzelor din contractul individual de muncă, dar nu mai mare decât salariul mediu net pe economie din luna ianuarie a anului în care se fac disponibilizările, comunicat de Institutul Naţional de Statistică.
(5) Persoanele disponibilizate conform prevederilor alin.(1) beneficiază de plăţi compensatorii. Alte forme de compensaţii, potrivit contractului colectiv de muncă, pot fi acordate dacă Regia Naţională a Pădurilor - Romsilva are posibilitatea să le acorde, în conformitate cu hotărârea consiliului de administraţie.

(6) Plăţile compensatorii prevăzute în contractul colectiv de muncă în vigoare la data disponibilizării colective pot fi acordate lunar, indiferent de prevederile din contract, aceste plăţi având acelaşi regim de impozitare ca şi indemnizaţia de şomaj. 

(7) În cazul în care persoanele disponibilizate potrivit prevederilor alin.(1) beneficiază de plăţi compensatorii sau de alte forme de compensaţii potrivit contractului colectiv de muncă, conform prevederilor alin.(5), din bugetul asigurărilor pentru şomaj se acordă venituri de completare pentru un număr de luni egal cu diferenţa dintre perioada prevăzută la alin.(2) şi numărul de luni pentru care s-au acordat plăţi compensatori.

(8) În lunile în care se acordă plăţile compensatorii prevăzute la alin.(7), plata indemnizaţiei de şomaj şi a venitului de completare se suspendă şi se reia în lunile în care aceste plăţi compensatorii nu se acordă.

(9) Dacă în perioada de acordare a plăţilor compensatorii intervin situaţii de natura celor prevăzute la art.44 din Legea nr.76/2002 privind sistemul asigurărilor pentru şomaj şi stimularea ocupării forţei de muncă, cu modificările şi completările ulterioare, dreptul la plata indemnizaţiei pentru şomaj încetează potrivit legii.


	Alin.(2) – (9) nemodificate.

	

	6
	Art.3. – Sumele necesare pentru acordarea drepturilor prevăzute la art.2 alin.(1) şi (4) se suportă din bugetul asigurărilor pentru şomaj.


	Nemodificat 
	

	7
	Art.4. – (1) Suma acordată la momentul disponibilizării, precum şi venitul lunar de completare prevăzute la art.2 sunt exceptate de la plata contribuţiilor către bugetul asigurărilor sociale de stat şi către Fondul naţional unic de asigurări sociale de sănătate.

(2) Venitul lunar de completare are acelaşi regim de impozitare ca şi indemnizaţia de şomaj.

(3)  Venitul lunar de completare prevăzut la art.2 alin.(1) lit.b) se acordă şi în perioadele în care beneficiarilor le-a fost suspendat sau le-a încetat dreptul la indemnizaţia de şomaj înainte de expirarea perioadei stabilite pentru acordarea acestei indemnizaţii.

(4) Persoanele beneficiare de venit lunar de completare şi de plăţi compensatorii, potrivit prevederilor prezentei legi, sunt asigurate în sistemul asigurărilor sociale de sănătate în perioada acordării acestor drepturi. 

(5) Perioada acordării, potrivit prezentei legi, a venitului lunar de completare şi a plăţilor compensatorii, constituie stagiu de cotizare în sistemul public de pensii.

(6) Pe perioada acordării, potrivit prevederilor prezentei legi, a venitului lunar de completare şi a plăţilor compensatorii, venitul asigurat utilizat la stabilirea drepturilor prevăzute de Legea nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare, este egal cu salariul individual mediu net din ultimele 3 luni înainte de disponibilizare, stabilit pe baza elementelor din contractul individual de muncă, dar nu mai mare decât salariul mediu net pe economie din luna ianuarie a anului în care s-au făcut disponibilizările, comunicat de Institutul Naţional de Statistică.

(7) Prevederile alin.(6) nu se aplică în situaţia în care persoanele care beneficiază de venit de completare sau de plăţi compensatorii realizează şi venituri care, conform dispoziţiilor Legii nr.19/2000, cu modificările şi completările ulterioare, se au în vedere la stabilirea drepturilor de asigurări sociale.


	Nemodificat 
	

	8
	Art.5. – Persoanele disponibilizate potrivit art.1 beneficiază de serviciile de preconcediere colectivă, precum şi de programele de măsuri active pentru combaterea şomajului  ale Agenţiei Naţionale pentru Ocuparea Forţei de Muncă.


	Nemodificat 
	

	9
	Art.6. - (1) Pot beneficia de prevederile prezentei legi numai persoanele disponibilizate care la data intrării în vigoare a acesteia au contracte colective de muncă pe durată nedeterminată încheiate până la data de 1 ianuarie 2005. 

(2) Persoanele prevăzute la alin.(1) beneficiază o singură dată de venit de completare acordat în condiţiile art.2.

(3) Nu beneficiază de prevederile art.2 persoanele prevăzute la alin.(1) care se reîncadrează în muncă în regii autonome de interes naţional, societăţi naţionale, companii naţionale, societăţi comerciale cu capital majoritar de stat şi societăţi comerciale la care acestea deţin pachetul majoritar de acţiuni, precum şi în societăţi comerciale şi regii autonome subordonate autorităţilor administraţiei publice locale, de la data reîncadrării.

(4) Persoanele care se încadrează în muncă la alte persoane juridice decât cele prevăzute la alin.(3) sau se pensionează conform legii, în perioada prevăzută la art.2 alin.(2) beneficiază,  până la expirarea acestei perioade, de venitul de completare în cuantumul stabilit în condiţiile art.2 alin.(1).

	Art.6. - (1) Pot beneficia de prevederile prezentei legi numai persoanele disponibilizate care la data intrării în vigoare a acesteia au contracte individuale de muncă pe durată nedeterminată încheiate până la data de 1 ianuarie 2005. 

Nemodificat 
Nemodificat 
(4) Persoanele care se încadrează în muncă la alte persoane juridice decât cele prevăzute la alin.(3) sau se pensionează conform legii, în perioada  prevăzută la art.2 alin.(2) beneficiază,  până la expirarea acestei perioade, de venitul de completare în cuantumul stabilit în condiţiile art.2 alin.(1) lit. b). 

Autor: d-l deputat Stelian Duţu


	Nu există, conform Legii nr.53/2003 – Codul muncii, cu modificările şi completările ulterioare, contract colectiv de muncă pe durată nedeterminată.

Pentru o trimitere corectă.

	10
	Art.7. -  (1) În cazul în care, în termen de 9 luni de la data concedierii colective, la Regia Naţională a Pădurilor – Romsilva apare necesitatea reangajării de personal ca urmare a solicitărilor proprietarilor de păduri de a încheia contracte de administrare a pădurilor sau de prestări servicii silvice cu Regia Naţională a Pădurilor - Romsilva, aceasta este obligată să reangajeze salariaţi din rândul persoanelor disponibilizate prin concediere colectivă, în condiţiile prevăzute de prezenta lege.
(2) Reangajarea persoanelor prevăzute la alin.(1) se va face fără concurs sau perioadă de probă, dacă salariatul este reangajat la aceeaşi unitate teritorială a Regiei Naţionale a Pădurilor – Romsilva de unde a fost disponibilizat.

	Art.7. -  (1) În cazul în care, în termen de 9 luni de la data concedierii colective, la Regia Naţională a Pădurilor – Romsilva apare necesitatea reangajării de personal ca urmare a solicitărilor proprietarilor de păduri de a încheia contracte de administrare a pădurilor sau de prestări de servicii silvice cu Regia Naţională a Pădurilor - Romsilva, aceasta este obligată să reangajeze salariaţi din rândul persoanelor disponibilizate prin concediere colectivă, în condiţiile prevăzute de prezenta lege.

Nemodificat 
	Pentru o exprimare corectă.

	11
	Art.8. -  (1) În cazul prevăzut la art.7 alin.(1), Regia Naţională a Pădurilor - Romsilva are obligaţia de a trimite o comunicare scrisă, în acest sens, persoanelor disponibilizate, în vederea reîncadrării în condiţiile prevăzute la art.7 alin.(2).

(2) Persoanele disponibilizate prevăzute la alin.(1) au la dispoziţie maximum 10 zile lucrătoare de la data comunicării, pentru a-şi manifesta expres opţiunea cu privire la locul de muncă oferit.

(3) În cazul înregistrării unui număr mai mare de opţiuni pentru acelaşi loc de muncă oferit în condiţiile prevăzute la alin.(1), va fi încadrată persoana care cumulează punctajul superior din cumularea punctelor corespunzătoare următoarelor criterii de selecţie:

a) unic întreţinător de familie care are în îngrijire copii - 5 puncte;

b) ambii soţi fac parte din personalul disponibilizat - 5 puncte;

c) activitate continuă în unităţile din sistemul de organizare al Regiei Naţionale a Pădurilor – Romsilva:  
1.  peste 10 ani                        -  3 puncte;   

2. între 5 şi 10 ani inclusiv     -  2 puncte;

3.  sub 5 ani                            -  1 punct.

(4) În situaţia în care persoanele disponibilizate, care au dreptul de a fi angajate potrivit alin.(1), nu îşi manifestă expres consimţământul în termenul prevăzut la alin. (2)  sau refuză locul de muncă oferit, Regia Naţională a Pădurilor – Romsilva poate face noi angajări pe locurile de muncă respective, cu respectarea prevederilor legale în vigoare.


	Nemodificat 
	



Comisia a propus aprobarea proiectului în forma propusă în prezentul raport, cu unanimitate de voturi. 
PREŞEDINTE,





SECRETAR,


Stelian DUŢU





Karoly KEREKES
Întocmit, 

Consilier Adriana Emilia BREAZU
PAGE  
10

